b'\n_START_ARTICLE_\nRug\xc4\x83\xc8\x99e\xc8\x99ti, Cluj\n_START_SECTION_\nRelief\n_START_PARAGRAPH_\nRelieful apar\xc8\x9bine Podi\xc8\x99ului Some\xc8\x99an din Depresiunea Colinar\xc4\x83 a Transilvaniei, cuprinz\xc3\xa2nd dealuri cu altitudini de 300-600m, printre acestea fiind: Cornul Fund\xc4\x83turii-571m, D.M\xc4\x83gura, D.Jiu\xc8\x9ba, D.Laz, D.Coasta Mare. _NEWLINE_De-a lungul r\xc3\xa2ului S\xc4\x83l\xc4\x83truc se afl\xc4\x83 o lunc\xc4\x83 asimetric\xc4\x83, cu l\xc4\x83\xc8\x9bime de p\xc3\xa2n\xc4\x83 la 0,7km \xc8\x99i cu l\xc4\x83\xc8\x9bimea mai mare \xc3\xaen aval de confluen\xc8\x9ba cu Valea Gugii._NEWLINE_Rocile care apar pe teritoriul satului fac parte din categoria rocilor sedimentare: argile, marne, gresii, conglomerate, nisipuri, pietri\xc8\x99uri._NEWLINE_Legat de forma\xc8\x9biunile argiloase \xc8\x99i marnoase apar alunec\xc4\x83ri de teren de tip lenticular pe Coasta Mare \xc8\x99i D.Gropi, care au fost stabilizate prin lucr\xc4\x83ri tehnice \xc8\x99i culturi de pomi fructiferi.\n_START_SECTION_\nClima\n_START_PARAGRAPH_\nClima satului Rug\xc4\x83\xc8\x99e\xc8\x99ti este temperat-continental\xc4\x83, cu temperaturi medii anuale de 8\xcb\x9a-10\xcb\x9aC \xc8\x99i precipita\xc8\x9bii medii anuale de 700-800 mm/an.\n_START_SECTION_\nHidrografia\n_START_PARAGRAPH_\nCel mai important r\xc3\xa2u care str\xc4\x83bate satul este S\xc4\x83l\xc4\x83truc, afluent pe dreapta al r\xc3\xa2ului Some\xc8\x99. Acesta are o alimentare nivo-pluvial\xc4\x83 \xc8\x99i are un regim hidrologic cu ape mari de prim\xc4\x83var\xc4\x83 \xc8\x99i ape mici de var\xc4\x83. Ca afluenti prime\xc8\x99te pe teritoriul satului Valea Gugii cu caracter permanent \xc8\x99i c\xc3\xa2teva r\xc3\xa2uri mici cu caracter semipermanent: Valea lui \xc8\x98erb, V\xc3\xa2lceaua, Valea Pietri\xc8\x99ului, Valea Horobanului, valea Cornilor._NEWLINE_Pe teritoriul satului se afl\xc4\x83 o serie de izvoare \xc8\x99i p\xc3\xa2nze freatice superficiale care ofer\xc4\x83 condi\xc8\x9bii favorabile pentru alimentarea cu ap\xc4\x83 a locuitorilor. Grupuri de cet\xc4\x83\xc8\x9beni s-au asociat \xc8\x9bi au captat ape din f\xc3\xa2nt\xc3\xa2nile Valea lui \xc8\x98erb \xc8\x99i F\xc3\xa2nt\xc3\xa2na lui Ionu\xc8\x9b, dirij\xc3\xa2nd-o prin c\xc4\x83dere liber\xc4\x83 spre propriile gospod\xc4\x83rii.'